*A határozati javaslat elfogadásához*

***egyszerű*** *többség szükséges,*

*az előterjesztés* ***nyilvános ülésen tárgyalható****!*

*58. számú előterjesztés*

Bátaszék Város Önkormányzata Képviselő-testületének 2018. február 28.-án,

16 órakor megtartandó rendkívüli ülésére

*Önkormányzati tulajdonú garázsok bérleti díjának meghatározása*

|  |
| --- |
| **Előterjesztő:** Dr. Bozsolik Róbert polgármester**Készítette:** Kondriczné dr. Varga Erzsébet jegyző **Törvényességi ellenőrzést végezte:** Takácsné Gehring Mária aljegyző **Tárgyalja:**PG Bizottság: 2018. 02. 27. |

 ***Tisztelt Képviselő-testület!***

Önkormányzatunknak jelenleg három garázs áll a tulajdonában. Ezek az alábbiak: Budai u. 1016/5. hrsz., Hunyadi u. 2/A. szám alatti két garázs. A lakások, helyiségek bérletéről, valamint elidegenítésük szabályairól szóló 8/2017.(IV. 28.) önkormányzati rendelet (továbbiakban: lakásrendelet) 3. § (1) bekezdése alapján az önkormányzati lakások, helyiségek kezelését a BÁT-KOM 2004 Kft. végzi. A garázsok bérleti díja utoljára 2000-ben került meghatározásra rendeleti szinten 2000.- Ft/hó összegben, mely rendelet azóta már hatályon kívül helyezésre került. Az említett összeget alkalmazták évekig.

A lakások és helyiségek bérletére, valamint az elidegenítésükre vonatkozó egyes szabályokról szóló 1993. évi LXXVIII. törvény (továbbiakban: Ltv.) 36. § (2) bekezdése szerint az önkormányzat tulajdonában lévő helyiség bérbeadásának és a bérbeadó hozzájárulásának a feltételeit - az önkormányzati lakásokra vonatkozó szabályok megfelelő alkalmazásával - önkormányzati rendelet határozza meg; **a helyiségbér mértékét az önkormányzati rendelet nem szabályozhatja.**

Az Ltv. hivatkozott rendelkezésére tekintettel a garázsok bérleti díjának meghatározása határozati formában történhet.

A lakásrendelet értelmében Bérbeadónak a fizetendő legkisebb bér mértékét kell meghatároznia.

Az említett garázsok műszaki állapotára tekintettel javasoljuk azok bérleti díját 5000.- Ft/hó összegben meghatározni az alábbi határozati javaslat elfogadásával:

***H a t á r o z a t i j a v a s l a t :***

**önkormányzati garázsok bérleti díjának meghatározására**

Bátaszék Város Önkormányzatának Képviselő-testülete az önkormányzat tulajdonában álló garázsok, mint nem lakás céljára szolgáló helyiségek legkisebb bérleti díját 2018. március 1. napjától 5000.- Ft/hó összegben határozza meg.

*Határidő:* 2018. március 1.

*Felelős*: Kondriczné dr. Varga Erzsébet jegyző

(a határozat megküldéséért)

*Határozatról értesül*: BÁT-KOM 2004 Kft.

KÖH pénzügyi iroda

 irattár